קטטוס הוא סינגל של הצמד המוזיקלי הישראלי סטטיק ובן-אל תבורי, אשר יצא לאור ב-21 במרץ 2021. השיר נכתב על ידי סטטיק וג'ורדי והופק על ידי ג'ורדי.
רקע והכרזה.
על השיר הכריזו הצמד ב-19 במרץ 2021, יומיים לפני צאתו, יחד עם העלאת קטע ממנו לפלטפורמת טיקטוק. לדברי הצמד, השיר נועד "לתת גרוב לצברים וצבריות לקראת יום העצמאות ה-73 למדינת ישראל".
וידאו קליפ.
הווידאו קליפ לשיר פורסם בסמוך לצאת הסינגל ובוים על ידי רומן בוצ'אצקי.
ביקורות.
דוד מאיר מועלם העניק לשיר ביקורת מעורבת ואמר כי "איכות ההפקה של 'קקטוס' מעולה והכל נשמע במקום - אבל הסאונד עצמו נשמע קצת מיושן (כריס בראון ב-2015 אם לדייק), ואז גם מגיע הוורס שסטטיק דווקא מבצע די טוב אבל השאיל באופן מובהק מהראפר הידוע לשמצה טקאשי סיקסניין", והוסיף כי "זה כבר מרגיש מעט מוגזם. איפה הבאס עם הסלסולים שהישראלים רוצים? איפה הרעננות והחדשנות שאפיינה את המוזיקה בלהיטים הקודמים?". דודי פטימר ממעריב אונליין סקר את השיר באופן מעורב, ואמר כי "בניגוד לשירי הפאן שהשניים תמיד נהגו להקליט ולסחוף עמם קהל מאזינים רחב, השיר הזה אמנם יותר מקורי ברעיון שלו וכולל טקסט מעולה, אבל הביצוע די חלש, טכני ונטול תשוקה, הלחן לא כל כך מתרומם לאנשהוא (למרות שהבתים קליטים מאוד, לטעמי) ואין את השלהבת הקבועה של הצמד, כך שאמנם הניסיון להמציא עצמם מחדש מבורך – אבל הפעם זה פחות הלך להם, לדעתי".
Lowe's
Lowe's Companies או סתם Lowe's, היא חברת קמעונאות אמריקאית, המתמחה בציוד לשיפוץ ביתי. מטה החברה נמצא במורסוויל, צפון קרוליינה, ומפעילה רשת חנויות קמעונאיות בארצות הברית ובקנדה. נכון לפברואר 2021 מפעילה Lowe's כ-2,197 חנויות שיפוץ וחומרי בניין בצפון אמריקה ומעסיקה מעל 300,000 עובדים.
Lowe's היא רשת הקמעונאות השנייה בגודלה בארצות הברית (אחרי הום דיפו). זוהי גם רשת הקמעונאות השנייה בגודלה בעולם, (גם אחרי הום דיפו, אך לפני ענקיות הקמעונאות האירופיות Leroy Merlin, B&amp;amp;Q ו- OBI).
מחוז כויאשק
כויאשק (בגרינלנדית: Kujalleq) הוא אחד מחמשת מחוזות גרינלנד, המחוז הוא הרביעי בגודל אוכלוסייתו בגרינלנד ומתגוררים בו כ-6,439 תושבים, כ-3,050 מהם בבירת המחוז קאקורטוק שהיא העיר הרביעית בגודלה בגרינלנד; שטח המחוז כ-32,600 קמ"ר והוא המחוז הקטן ביותר בגרינלנד מבחינת שטח, אך למרות זאת, לשם השוואה שטחו כמעט זהה לשטחה של הולנד, וקטן משטח דנמרק רק בכ-10,000 קמ"ר.
מחוז כויאשק הוקם ב-1 בינואר 2009 באיחוד של שלושה מחוזות שנשאו את שם היישוב הגדול ביותר בהם למחוז אחד גדול כחלק מרפורמה שנעשתה בחלוקה המנהלית של גרינלנד שחלקה מחדש את האי לחמישה מחוזות גדולים והפארק הלאומי צפון מזרח גרינלנד במקום מספר רב יותר של מחוזות קטנים, כמו כן נוסף למחוז שטח שהיה שייך למחוז אחר בעבר; המועצה של מחוז כויאשק מורכבת מחמישה-עשר חברים הנבחרים בבחירות הנערכות אחת לארבע שנים.
גאוגרפיה.
כויאשק הוא המחוז הדרומי ביותר בגרינלנד והיחיד שנמצא כולו מדרום לחוג-הארקטי מכיוון שכולו שוכן מתחת לקו-הרוחב 66.5°N.
למחוז גבול אחד בלבד עם מחוז סרמרסוק השוכן מצפון לו, בדרום המחוז פוגש ים לברדור הנמצא לחופו המערבי את צפון האוקיינוס האטלנטי שלחופו המזרחי, חופי המחוז והאזור המיושב בו הרריים מאוד ופיורדים רבים חורצים אותו, בדומה לשאר האזורים בגרינלנד ההתיישבות במחוז מרוכזת לאורך החוף ובקצות הפיורדים.
באופן ייחודי לשאר גרינלנד התנאים במישורים שמצפון לעיר נארסאק שהיא העיר התשיעית בגודלה בגרינלנד מבחינת אוכלוסייה, מאפשרים גידול תוצרת חקלאית מועטה ואף 31 מתוך 53 חוות הכבשים הרשומות בגרינלנד נמצאות באזור זה.
אקלים.
בשל מיקומה הצפוני של גרינלנד שורר בה אקלים קוטבי, אך מכיוון וכל שטחו של מחוז כוייאשק נמצא מדרום לחוג-הארקטי תנאי מזג האוויר בו נוחים יותר ואף האדמה בקצה הדרומי של גרינלנד.
אינה קפאת-עד, ובשל כך מתאפר לגדל בה מעט גידולים חקלאיים כדלעיל.
תחבורה.
יבשתית.
בשונה משאר גרינלנד, במחוז כויאשק, בעיקר בסביבת הערים נארסאק וקאקורטוק ישנן מעט דרכי עפר למעבר רכבי שטח גם מחוץ לרחובות היישובים, בעונת החורף התחבורה בדרכים המעטות ובכלל, תיעשה בעיקר על ידי אופנוע שלג.
אווירית.
מכיוון שאין דרכים המקשרות ממקום למקום עיקר התחבורה בין הערים במחוז ולשאר גרינלנד נעשית באמצעות טיסה או מעבורות ואף מתבצעות טיסות מסוק יומיות על ידי אייר גרינלנד מהמנחת בנארסאק לנמל התעופה נארסארסואק הנמצא בקרבתה (יחסית) ומשמש לטיסות פנימיות ואף לטיסות לקופנהגן בדנמרק ורייקיאוויק באיסלנד; הצעה לבניית נמל תעופה בינלאומי חדש בקרבת קאקורטוק נדחתה בין היתר מחשש שהדבר יוביל לסגירת נמל התעופה נרסארסואק ולפיטור העובדים בו.
ימית.
הפיורד שלחופו שוכנת נארסאק משמש כנמל טבעי עמוק, וממנו יוצאת המעבורת Arctic Umiaq לעיר אילוליסאט שבמחוז אוואנאטה, בחודשי החורף בהם הפיורד קופא, מתחילה המעבורת את מסלולה בנמל קאקורטוק המשמש כתחנה במסלול הרגיל.
שפה.
במחוז כויאשק מדברים בתת-ניב מקומי של גרינלנדית מערבית - כַּלׇשִׂיסוּט (Kalaallisut) אך בשל מיקומו של המחוז בו נפגשים החופים המערבי והמזרחי, במחוז כויאשק יש המדברים אף בניב המזרחי - טוּנוּמִיסוּט (tunumiusut); כמו כן אף על פי שדנית כבר אינה השפה הרשמית בגרינלנד היא מובנת ומדוברת על ידי רוב התושבים.
תקני ISO 9000
השרביט והחרב
השרביט והחרב (באנגלית: Beast quest; בתרגום ישיר: משימת חיות) היא סדרת ספרים הכוללת בעברית שמונה עשר ספרים, ובאנגלית כמאה שלושים ספרים. הסדרה מחולקת לחלקים, בכל חלק שישה ספרים. הסדרה עוקבת אחרי מסעם של טום, אלנה, הוריקן וסילבר לשחרור אוונטיה מהקוסם הרשע, מלוול. הסדרה נכתבה על ידי עשרות סופרי צללים המשתמשים כולם בשם העט "אדם בליד".
עלילה.
חלק 1.
טום הוא נער יתום שגר עם דודיו. כפרו, ארינל, מותקף על ידי הדרקון אשתופת, וטום מתנדב ללכת למלך אוונטיה ולבקש עזרה. בהגיעו לארמון, הוא פוגש אנשים שגם הכפר/ העיר שלהם הותקפה על ידי חיות פלא. בשעת הלילה, טום מתגנב לתוך הארמון, ומפריע למלך בארוחת הערב שלו. הקוסם הטוב אדורו מזהה את טום בגלל אביו של טום ואומר למלך שאולי טום יצליח להציל את אוונטיה. המלך מסכים, ואדורו נותן לטום שלושה חפצים: מגן החסין מפני הכול, חרב, ומפה של אוונטיה וסוס ששמו הוריקן. אדורו אומר לטום שאשתופת נמצא בהר ליד הים, שלמרגלות ההר יש נהר אשר אשתופת חסם. במהלך מסעו, טום נכנס ליער ופוגש את אלנה ואת סילבר, הזאב שלה. אלנה מספרת לטום שהיא באה ממשפחה של דייגים, ויום אחד הנהר נחסם. המשפחה שלה שלחה אותה לברר מה קרה, והיא נכנסה לתוך היער. כמה שעות אחרי שהיא נכנסה ליער, אלנה רואה מעשה אכזר: סילבר, שעתיד להיות זאב המחמד שלה, נרדף על ידי ציידי המלך. אלנה מצילה אותו, וסילבר מתחיל ללוות אותה לכל מקום. טום ואלנה (והחיות שלהם) מתחילים לטפס על ההר, כאשר ההר מתחיל לזוז: ההר הוא אשתופת. טום נלחם כנגדו, ומשמיד עם חרבו את הקולר על הצוואר של אשתופת, ובכך מסיר את הכישוף מאשתופת. בתור הכרת תודה, אשתופת נותן לטום קשקש, ואדורו מתגלה במין הולוגרמת קסם לטום ואלנה, ומספר לטום שאת הקשקש צריך לשים בשקע מיוחד במגן שלו. טום מסתכל במפה, ורואה שחיית הפלא הבאה תהיה בים. הוא ואלנה יוצאים להרפתקה חדשה, במטרה לשחרר את אלגחון, נחש הים.
טום ואלנה מתחילים לצעוד לעבר הים, במטרה לשחרר את אלגחון, נחש הים. כשהם מגיעים לכפר ששוכן על החוף, הם מגלים שאלגחון כל כמה דקות מציף את הכפר והורס בתים תוך כדי ההצפות. הם מגלים שבזמן שהם נלחמו באשתופת, ילד קטן ואבא שלו היו בניסיון לדוג כאשר אלגחון הרס את הסירה שלהם ועילף את האב. טום ואלנה מבקשים סירה וטום בלבד יוצא להרפתקה כדי לשחרר את אלגחון. בערך עשרה מיילים מהחוף, טום צולל למעמקים כדי לשחרר את אלגחון. הקרב נמשך כמה דקות, וטום כבר כמעט נחנק, כאשר אלגחון מובס והשרשרת שעל צווארו נופצה. כמו אשתופת, גם אלגחון נותן לטום מתנה: ניב. גם הפעם, נוצר במגן של טום שקע כדי לשים את המתנה. טום מסתכל במפה, ורואה שחיית הפלא הבאה תהיה בהרים. הוא ואלנה יוצאים להרפתקה חדשה, במטרה לשחרר את עוגרם, ענק ההרים.
טום ואלנה מגיעים לנתיב הובלה הנמצא בהרים, כאשר מפולת סלעים ובוץ מופיעה, וכמעט מטביעה את טום, אלנה, הוריקן וסילבר, כאשר הם מוצאים מערה ומסתתרים בה. ביום המחרת, טום, אלנה, הוריקן וסילבר יוצאים להילחם בעוגרם. טום גורר את עוגרם לתוך העצים, ורואה את החפץ המכושף: כיסוי עיניים. טום חותך את הכיסוי, ומופתע לגלות מה שמתחת לכיסוי: עין אחת בלבד, גדולה וחומה. כמו חיות הפלא הקודמות, גם עוגרם מעניק לטום מתנה: נוצת עיט. גם הפעם, נוצר במגן של טום שקע כדי לשים את המתנה. טום מסתכל במפה, ורואה שחיית הפלא הבאה תהיה במישורי העשב. הוא ואלנה יוצאים להרפתקה חדשה, במטרה לשחרר את פרסון, איש הסוס.